Tuomioistuinmaksut nousevat tammikuun alussa. Muun muassa pysäköintivirhe- ja terveyskeskusmaksuja koskevat valitukset muuttuvat maksullisiksi.

Oikeudenkäyntimaksut nousevat 50 - 500 euroa, markkinaoikeudessa ja työtuomioistuimessa enemmänkin.

Esimerkiksi lähestymiskieltoasiassa maksu on 250 euroa, kun nyt ei peritä mitään, eikä vastedeskään peritä, jos lähestymiskielto määrätään.

Hakemusmaksut nostetaan lähelle asioiden käsittelyn kustannuksia. Esimerkiksi avioeron ensimmäisen vaiheen hakemusmaksu nousee vuoden alussa 200 euroon, kun se nyt on 100 euroa.

Jos henkilölle on myönnetty oikeusapua, hänen ei tarvitse maksaa tuomioistuinmaksua. Maksuja ei liioin peritä perustoimeentuloa tai sosiaali- ja terveyspalveluja koskevissa valituksissa.